**ČO BY MAL VEDIEŤ BUDÚCI PRVÁK**

Malo by Vaše 6-ročné dieťa nastúpiť v septembri do 1. ročníka základnej školy? Podľa skúseností pracovníkov pedagogicko - psychologických poradní, nie všetky 6-ročné deti sú schopné v tomto veku zvládnuť nároky 1. triedy bez vážnejších problémov. Fyzickú (telesnú) zrelosť posúdia detskí lekári pri predškolských zdravotných prehliadkach. Psychickú (duševnú) zrelosť posudzujú bezplatne na Vašu žiadosť psychológovia pedagogicko - psychologických poradní. V spolupráci s pedagogicko - psychologickou poradňou Vám predkladáme základné informácie o tom, čo by Vaše 6-ročné dieťa pred vstupom do školy malo vedieť a ako by sa malo správať, aby zvládlo nároky 1. ročníka bez väčších problémov.

Ak máte pochybnosti o tom, či je Vaše dieťa dostatočne pripravené pre školskú dochádzku, navštívte pedagogicko - psychologickú poradňu, kde psychológ dokáže presnejšie zistiť úroveň školskej pripravenosti Vášho dieťaťa a poradí Vám, ako môžete svoje dieťa pripravovať na školu v tej oblasti, v ktorej má ešte problémy a poskytne Vám bezplatne aj vhodné podnety a materiály.

Pokiaľ dieťa zaostáva vo viacerých oblastiach, zvládnutie nárokov základnej školy mu môže spôsobiť výrazné problémy. Podľa zákona rozhodnutie o odklade školskej dochádzky vydáva materská škola, ktorú Vaše dieťa navštevuje.

**Budúci prvák by mal vedieť:**

* samostatne sa obliecť a obuť
* pozapínať gombíky a zaviazať šnúrky
* správne vyslovovať všetky hlásky
* vyjadrovať sa plynule aj v zložitejších vetách
* kresliť tak, že línie sú pevné a nerozstrasené
* nakresliť postavu so všetkými základnými tvarmi
* vystrihnúť jednoduchý tvar podľa predkreslenej čiary
* poznať základné farby
* spočítať predmety najmenej do „päť“
* rozprávať obsah krátkej rozprávky a rozumieť jej obsahu
* naučiť sa naspamäť detskú pieseň alebo báseň
* vysloviť krátke slovo samostatne po hláskach
* orientovať sa v priestore, vie kde je „vpredu“, „vzadu“, „hore“, „dole“, vpravo“, „vľavo“

**Ako by sa budúci prvák mal správať:**

* vydrží pri hre alebo inej činnosti 15-20 minút
* začatú prácu alebo hru dokončí, nezačína neustále niečo nové, neodbieha
* na nové prostredie a osoby si zvyká bez väčších problémov (neplače, neskrýva sa za rodičov, neuteká)
* väčšinou sa hráva spoločne s deťmi, nestráni sa ich spoločnosti, nie je medzi deťmi bojazlivý a plačlivý
* nie je agresívny, spory s deťmi dokáže riešiť väčšinou bez bitky, hádky, vzdorovitosti
* v jeho správaní by sa nemali prejavovať zlozvyky, ako napríklad: cmúľanie prstov, ohrýzanie nechtov, časté pokašliavanie, žmurkanie
* nezajakáva sa pri reči
* nepomočuje sa.

**Sociálna pripravenosť :**

* vedieť sa odlúčiť od rodičov
* cítiť sa dobre v kolektíve detí, vyhľadávať ich, tešiť sa na školu
* uznávať dospelú autoritu a dokázať sa jej podriadiť
* spolupracovať so spolužiakmi

**Hrubá motorika**

* budúci školák by mal vedieť prekonať určitú vzdialenosť
* preskočiť prekážku, skočiť bez strachu z určitej výšky
* udržať rovnováhu
* skákať na jednej nohe, skákať cez švihadlo
* zvládnuť jednoduchý rytmický pohyb
* hádzať a chytať loptu

**Jemná motorika a grafomotorika**

* zvládať samostatne osobnú hygienu a samoobslužné stravovacie návyky
* nakresliť ľudskú postavu
* kresliť geometrické tvary, čiaru, slimáka, horný a spodný oblúčik, vlnovku a pod.
* vedieť obkresľovať, nalepovať, modelovať, maľovať, trhať a baliť
* navliekať koráliky
* presne strihať
* zaviazať si šnúrky na topánkach
* správne držať ceruzu a správne sedieť pri stole

**Jazykové a komunikačné schopnosti :**

* mať čistú výslovnosť a plynulo hovoriť
* plynulo prerozprávať udalosti, ktoré zažilo, alebo príbeh, ktorý si vypočulo
* odpovedať na otázky, na ktoré sa ho pýtajú

**Predčíselné predstavy :**

* orientácia: vpravo, vľavo, hore, dole, pod, nad, pred , za, prvý, posledný kvantifikátory: veľký, malý, väčší, menší
* číselný rad
* sčítanie a odčítanie v obore do 5
* poznať a pomenovať geometrické tvary

**Zraková percepcia**

* rozlišovať rovnaké a odlišné obrazce a to: vertikálne a horizontálne
* zraková pamäť
* zraková analýza a syntéza

**Sluchová percepcia**

* rozoznávať a lokalizovať zvuky
* diferencovať ich podľa akustickej predlohy
* vytlieskať v slovách slabiky, určiť ich počet
* určiť začiatočnú, poslednú a stredovú hlásku v slove (napr. pes)
* rozlišovať dĺžku hlásky, jej tvrdosť a mäkkosť
* reprodukčná schopnosť (zopakovať rytmický motív)
* rečové predpoklady (primeranú výslovnosť slabík a hlások, napr. slama, strecha, ryba, drevo, čučoriedka, mačička, lastovička, lavica a i.)

**NEZRELOSŤ**

Do zoznamu typických prejavov nezrelosti patrí:

* oneskorený vývin reči
* citová labilita
* hravosť, nadmerná pohyblivosť
* rýchla únava pozornosti, zábudlivosť
* neschopnosť vyčleniť podstatné zo získaných informácií, znížená práceschopnosť
* nepozornosť
* vyrušovanie, neschopnosť dokončiť prácu
* odmietanie písať domáce úlohy
* zvýšená únava, strach zo školy
* ťažkosti v prispôsobení sa kolektívu, nedostatky vo výchovnom prostredí a pôsobení
* nedostatky v somatickom vývoji
* neurotický povahový vývoj
* ranné poškodenie (centrálnej nervovej sústavy) CNS
* výrazne podpriemerný intelekt

Ako rodičia si musíme dať pozor, aby sme na dieťa priveľmi "netlačili" a nevyvinuli v ňom rôzne neurotické prejavy ako plačlivosť, vzdor, ohrýzanie nechtov, ceruziek a podobne.

Začiatok formulára